Ján Johanides

**Ján Johanides** (* 18. august 1934, Dolný Kubín – † 5. jún 2008, Šaľa) bol slovenský prozaik a esejista.

## Životopis
Narodil sa v rodine predavača a vzdelanie získaval v Dolnom Kubíne a v Bratislave, kde začal v roku 1954 študovať na filozofickej fakulte Univerzity Komenského estetiku a dejiny umenia, no štúdium po troch rokoch nedokončil. Pracoval ako psychológ, referent vo Zväze slovenských spisovateľov, dramaturg a redaktor programového magazínu v dome kultúry a osvety v Bratislave a na mnohých ďalších miestach. Od roku 1972 sa venoval prevažne slobodnému povolaniu. Žil na viacerých miestach Slovenska – v Martine, v Trnovci nad Váhom, od roku 1972 žil v Šali, kde aj zomrel.

## Tvorba
Svoje prvé literárne diela začal uverejňovať v časopise Mladá tvorba a Slovenské pohľady, neskôr prispieval do všetkých literárnych časopisov. Prvé knižné dielo mu vyšlo v roku 1963. Jeho tvorba je ovplyvnená existencializmom a do literatúry tiež priniesol podnety antirománu. Dej nie je pre neho dôležitý, dôležitý je spôsob písania. Inšpiroval sa dielami francúzskych autorov Jeana-Paula Sartra či Alberta Camusa, no samotný existencializmus prijímal len ako výraz istého životného pocitu. Jeho hrdinovia vyrastajú z domáceho prostredia a nesú si so sebou do života jeho znaky. Nastoľuje problémy vojny, sociálnej vzbury, ale i ľudskej osamelosti, úzkosti, strachu, no rieši ich pozitívne pomocou viery v možnosť trvalých kontaktov človeka s človekom. Štýl jeho písania bol vecný, triezvy a objektívny, no neprestával byť kvôli tomu i poetický. V niektorých dielach využíval naopak prvky surrealizmu – príbeh písal ako snovú skutočnosť plnú absurdít a podobne. 

## Ocenenia
* 1963 – Cena vydavateľstva Slovenský spisovateľ za debut *Súkromie*
* 1978 – Cena vydavateľstva Slovenský spisovateľ za knihu *Nepriznané vrany*
* 1985 – Odmena vydavateľstva Slovenský spisovateľ za knihu *Slony v Mauthausene*
* 1987 – Cena vydavateľstva Slovenský spisovateľ za knihu *Pochovávania brata*
* 1988 – Cena Zväzu slovenských spisovateľov za knihu *Najsmutnejšia oravská balada*
* 1988 – zaslúžilý umelec
* 1994 – Cena Asociácie organizácií spisovateľov Slovenska
* 2002 – Cena vydavateľstva Slovenský spisovateľ za knihu *Nepriestrelná žena*
* 2002 – Cena Dominika Tatarku za knihu *Nepriestrelná žena*

## Dielo
### Próza
* 1963 – *Súkromie*, zbierka noviel
* 1965 – *Podstata kameňolomu*, súbor prozaických a dramatických textov
* 1966 – *Nie*
* 1978 – *Nepriznané vrany*, svojrázna reportáž
* 1979 – *Balada o vkladnej knižke*
* 1983 – *Marek koniar a uhorský pápež*, román
* 1985 – *Slony v Mauthausene*, román
* 1987 – *Pochovávania brata*, sbierka novel
* 1988 – *Najsmutnejšia oravská balada*
* 1991 – *Zločin plachej lesbičky, Holomráz*
* 1991 – *Previesť cez most. Rúcha veleby pre chvíle tiesne*
* 1992 – *Krik drozdov pred spaním*, novela
* 1994 – *Kocúr a zimný človek*, novela
* 1995 – *Trestajúci zločin*
* 1997 – *Veliteľ jednotného uhla pohľadu* / *Vidieť celé*, novela a poviedka
* 1997 – *Nositeľ čarodejného jednorožca*, poviedka napísaná pred 30 rokmi (vyšla pôvodne len v češtine a angličtine)
* 1998 – *Dedičný červotoč*, (obsahuje novely *Dedičný červotoč*,  *Pokus o skladaný portrét páchateľa*,  *Strach z priestranstva*,  *Holomráz*,  *Veliteľ jednotného uhla pohľadu* a poviedku *Vidieť celé*)
* 2000 – *Dívaj sa do modrých očí Londýna*, novela
* 2002 – *Nepriestrelná žena*
* 2005 – *Hmla na našej trpezlivosti*, novela, nominovaná do finále Anasoft litera
* *Osemhodinová rodinná fotografia*, novela
* *Pušky*, novela

### Eseje
* 1995 – *Rembrandt*, esej (vyšlo paralelne v slovenčine /Bratislava/ i francúzštine /Paríž/)
* 1996 – *Identita v kríze*, výber článkov, esejí a rozhovorov z 90. rokov

### Rozhlasové a televízne hry
* 1964 – *Spoznávanie* (vyšlo v knihe *Divadlo bez kostýmov*)
* 1964 – *Poskytnutie útechy*
* 1966 – *Najfantastickejší večer najslávnejšieho herca*

### Scenár
* 1969 – ''322'', filmový scenár podľa vlastnej novely *Potápača priťahujú pramene mora* (debutový film režiséra Dušana Hanáka, ktorý je zároveň i spoluautorom)

## Referencie


## Iné projekty

Kategória:Narodenia v 1934
Kategória:Úmrtia v 2008
Kategória:Slovenskí spisovatelia
Kategória:Slovenskí prozaici
Kategória:Slovenskí dramatici
Kategória:Slovenskí scenáristi
Kategória:Česko-slovenskí zaslúžilí umelci
Kategória:Osobnosti z Dolného Kubína
Kategória:Laureáti Ceny Dominika Tatarku